Confruntat cu un nedorit exod al tinerilor, Bacăul reacționează și decide să ia măsuri: Primăria a anunțat că va oferi teren gratuit tinerilor până în 35 de ani, teren pe care aceștia își vor putea construi case.

“Tinerii sunt viitorul comunității noastre și cred că trebuie să facem tot ceea ce putem pentru a le oferi motive să nu plece din Bacău sau chiar să revină acasă. Proiectul” O casă pentru fiecare tânăr” a fost gândit tocmai pentru acest lucru. Primăria Bacau va acorda teren GRATUIT pentru construcția unei case tinerilor cu vârsta până în 35 de ani”, spune primarul Cosmin Necula.

Municipalitatea are la dispoziție 42 de hectare de teren pe strada Poligonului din Bacău, la ieșirea spre Onești.

Primăria va asigura gratuit și infrastructura – căile de acces și rețelele de utilități. De asemenea, proiectele de casă vor fi puse gratuit la dispoziția celor interesați. Tot Primăria va construi în noul cartier spații de odihnă și relaxare, o creșă și o grădiniță.